Informatīvais ziņojums

„Par 2021.gadā papildus nepieciešamo valsts budžeta līdzfinansējumu ārvalstu filmu uzņemšanai Latvijā”

Informatīvais ziņojums „Par 2021.gadā papildus nepieciešamo valsts budžeta līdzfinansējumu ārvalstu filmu uzņemšanai Latvijā” (turpmāk – informatīvais ziņojums) sagatavots, pamatojoties uz likuma „Par valsts budžetu 2021.gadam” 49.pantu, kas nosaka, ja 2021.gada sešu un deviņu mēnešu laikā ārvalstu filmu uzņemšanas rezultātā ir palielinājušies nodokļu ieņēmumi vai tiek prognozēts nodokļu ieņēmumu palielinājums, Ministru kabinets pieņem lēmumu par apropriācijas palielinājuma apjomu līdzfinansējumam ārvalstu filmu uzņemšanai Latvijā, lai informētu Ministru kabinetu par 2021.gadā nepieciešamo apropriācijas palielinājuma apjomu līdzfinansējumam ārvalstu filmu uzņemšanai Latvijā.

1. **Informācija par kārtību, kādā tiek piešķirts valsts budžeta līdzfinansējums ārvalstu filmu uzņemšanai Latvijā**

Saskaņā ar Filmu likuma 11.pantu ar mērķi piesaistīt ārvalstu finansējumu filmu nozarei un citām nozarēm Nacionālais kino centrs administrē un konkursa kārtībā sadala valsts budžeta līdzfinansējumu ārvalstu filmu uzņemšanai Latvijā, valsts budžeta līdzfinansējuma piešķiršanas kārtību nosaka Ministru kabinets. Ministru kabineta 2013.gada 26.marta noteikumi Nr.163 „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā” (turpmāk – MK noteikumi Nr.163) nosaka kārtību, kādā Nacionālais kino centrs piešķir valsts budžeta līdzfinansējumu ārvalstu filmu uzņemšanai Latvijā.

MK noteikumu Nr.163 26.punkts nosaka, ka, ievērojot Nacionālā kino centra izveidotās ekspertu komisijas sniegto atzinumu, Nacionālā kino centra vadītājs pieņem lēmumu par līdzfinansējuma līguma noslēgšanu vai par atteikumu noslēgt līdzfinansējuma līgumu. Tiesības noslēgt līdzfinansējuma līgumu (kamēr ir pietiekams projektu konkursam paredzētais līdzfinansējums) piešķir to projektu īstenošanai, kuri ieguvuši augstāku vērtējumu atbilstoši MK noteikumu Nr.163 2.pielikumā minētajiem kritērijiem.

2020.gada 11.augustā tika pieņemti grozījumi MK noteikumos Nr.163, 26.punktā nosakot, ka projekti, kas tiek noraidīti nepietiekamā finansējuma dēļ, tiek sarindoti rezerves sarakstā, sarindojot projektu iesniegumus prioritārā secībā atbilstoši iegūto punktu skaitam. Rezerves saraksts tiek veidots ar mērķi atbalstīt kvalitatīvus projektus, kuru īstenošanai valsts budžetā paredzētie budžeta līdzekļi ir nepietiekami.

1. **Informācija par 2021.gada konkursu**

2021.gada valsts budžeta līdzfinansējuma konkurss ārvalstu filmu uzņemšanai Latvijā (turpmāk – Konkurss) tika izsludināts 2021.gada 8.janvārī (Latvijas Vēstnesis 08.01.2021., Nr.5; Oficiālās publikācijas Nr.2021/5.PD3). Uz izsludināšanas brīdi Konkursā pieejamais valsts budžeta līdzfinansējuma apjoms Konkursa nodrošināšanai bija 1 158 013 *euro*. Projektu iesniegšanas termiņš ir atvērts no Konkursa izsludināšanas dienas līdz 2021.gada 30.septembrim.

Līdz 2021.gada 31.janvārim Konkursā tika saņemti 13 projektu pieteikumi, kuru kopējās Latvijā plānotās attiecināmas izmaksas ir norādītas 12 914 436 *euro*, bet projektu kopējais budžets 41 708 574 *euro*. Kopumā projektu pieteikumi pretendē uz valsts budžeta līdzfinansējumu 2 582 887 *euro* apmērā ar atbalsta intensitāti 20%.

Nacionālais kino centrs valsts budžetā pieejamā finansējuma (1 158 013 *euro*) ietvaros atbalstīja sešus projektus (skat. 1.tabula).

**1.tabula** „**Nacionālā kino centra pieejamā finansējuma**

**ietvaros atbalstītie projekti”**

|  |  |  |  |  |  |  |
| --- | --- | --- | --- | --- | --- | --- |
| **Iegūtais punktu vērtējums** | **Nosaukums (latviešu /angļu valodā)** | **Projekta iesniedzējs, Latvijas studija** | **Ārvalstu producents/ Valsts** | | **Latvijā plānotās attiecināmās izmaksas, *euro*** | **Apstiprināts līdzfinansējums līdz, *euro*** |
| 56 | **Sisi/ Sisi** | Cinevilla Films | Story House Pictures/ Vācija | | **3 250 000** | **650 000** |
| 56 | **Mūra uzsliešana 1961.gadā/ Mauerbau'61** | Cinevilla Films | Story House Pictures/ Vācija | | **215 000** | **43 000** |
| 54 | **Ebrejs/ The jew** | Ego Media | Motor Film Studio/ Krievija | | **1 295 461** | **259 092** |
| 52 | **Svingeri/ Swingers** | Cinevilla Films | 2CFILM B.V./ Nīderlande | | **150 000** | **30 000** |
| 52 | **Ziemeļu Eskobārs. Otrā daļa/ Escobar of the North. Part two** | Ego Media | Monday Productions/ Dānija | | **250 797** | **50 159** |
| 50 | **Evas aicinājums/ Eva's call** | White Picture | Tutti Films/ Somija | | **921 282** | **125 762** (gadījumā, ja palielinās Konkursa finansējums, iesniedzējs var pretendēt uz kopējo līdzfinansējumu līdz 184 256 *euro*) |
| **KOPĀ** | | | | **6 082 540** | | **1 158 013** |

Vēl septiņus projektus Nacionālais kino centrs iekļāva rezerves sarakstā, sarindojot tos atbilstoši iegūtajam punktu vērtējumam.

2021.gada februārī Konkursa ietvaros tika iesniegts un martā vērtēts vēl viens pieteikums, kas pēc projekta pieteikuma izvērtēšanas tika pievienots rezerves sarakstam.

Rezerves sarakstā pēc 2021.gada janvārī un februārī iesniegto projektu pieteikumu izvērtēšanas iekļauti astoņi projekti (skat. 2.tabulu). Rezerves sarakstā iekļautie projekti finansējuma pieejamības gadījumā Latvijā filmēšanas vajadzībām ieguldītu 7 228 178 *euro*, pretendējot uz Nacionālā kino centra līdzfinansējumu 20% apmērā (1 319 875 *euro*).

**2.tabula** „**Rezerves sarakstā iekļautie janvāra un februāra projekti”**

|  |  |  |  |  |  |
| --- | --- | --- | --- | --- | --- |
| **Iegūtais punktu vērtējums** | **Nosaukums (latviešu /angļu valodā)** | **Projekta iesniedzējs, Latvijas studija** | **Ārvalstu producents/Valsts** | **Latvijā plānotās attiecināmās izmaksas, *euro*** | **Pretendē uz līdzfinansējumu, *euro*** |
| 50 | **Evas aicinājums/ Eva's call** | White Picture | Tutti Films/ Somija | **921 282** | **58 495** (pretendē uz kopējo līdzfinansējumu līdz 184 256 *euro.* Daļēji atbalstīts ar 125 761 *euro*) |
| 49 | **Zaudējums/ The Bereaved** | Film Angels Studio | Regner Grasten Filmproduction/ Dānija | **1 508 520** | **301 704** |
| 46 | **Grāmata par visu/ The book of everything** | White Picture | Kaap Holland Film/ Nīderlande | **409 843** | **81 969** |
| 46 | **Kraukļa grava/ Raven's hollow** | Film Angels Studio | Rawen's Hollow/ Lielbritānija | **544 304** | **108 861** |
| 45 | **Avārijas izeja/ Emergency exit** | Tasse Film | Must See Entertainment/ Kipra | **1 950 559** | **390 112** |
| 45 | **Ielaušanās/ Forced entry** | Tasse Film | Must See Entertainment/ Kipra | **930 000** | **186 000** |
| 44 | **Meitene no kapiem/ The Girl From Cemetery** | Studija Lokomotīve | DLS AS/ Norvēģija | **600 000** | **120 000** |
| 42 | **Svešinieks/ Alien 1975** | Tasse Film | Art Films Production/ Somija | **363 670** | **72 734** |
| **KOPĀ** | | | | **7 228 178** | **1 319 875** |

2021.gada 8.aprīlī Nacionālais kino centrs saņēma atbalstītā projekta „Evas aicinājums” projekta pieteikuma iesniedzēja SIA „White picture” iesniegumu, ka projekta īstenošana pārcelta uz 2022.gadu un lūgumu atsaukt piešķirto finansējumu, tādēļ daļēji (ar atlikušajiem 125 761 *euro*) tika atbalstīts projekts „Zaudējums”, kas tajā brīdī bija nākamais rezerves sarakstā.

2021.gada 4.janvārī Nacionālais kino centrs nosūtīja Kultūras ministrijai vēstuli, kurā saskaņā ar 2020.gada 23.novembrī pieņemtā likuma „Grozījumi „Likumā par budžetu un finanšu vadību”” 4.pantā ietvertā 9.1 panta trešo daļu lūdza Kultūras ministrijai veikt nepieciešamās darbības, lai finanšu ministrs varētu rast iespēju iepriekšējā saimnieciskajā gadā Nacionālā kino centra neizlietoto finansējumu 655 641 *euro* apmērā līdzfinansējumam ārvalstu filmu uzņemšanai pārdalīt Kultūras ministrijai šim pašam mērķim 2021.gadā.

Kultūras ministrija saskaņā ar Ministru kabineta 2018.gada 17.jūlija noteikumos Nr.421 „Kārtība, kādā veic gadskārtējā valsts budžeta likumā noteiktās apropriācijas izmaiņas” noteikto kārtību iesniedza pieprasījumu Finanšu ministrijā par finanšu līdzekļu pārdali 2021.gadā no valsts budžeta programmas „Apropriācijas rezerve”.

Saskaņā ar Ministru kabineta 2021.gada 1.aprīļa rīkojumu Nr.216 „Par apropriācijas palielināšanu budžeta resora „74. Gadskārtējā valsts budžeta izpildes procesā pārdalāmais finansējums” programmā 01.00.00 „Apropriācijas rezerve”” un Finanšu ministrijas 2021.gada 19.aprīļa rīkojuma Nr.230 „ Par apropriācijas pārdali” 1.13.1.punktu Nacionālajam kino centram ir pieejams finansējums no 2020.gada līdzekļu atlikuma. Attiecīgi tika apzināti rezerves sarakstā atbilstoši iegūtajiem kvalitātes punktiem augstāk sarindotie projekti. 2021.gada 27.aprīlī Nacionālais kino centrs saņēma projekta „Ielaušanās” projekta pieteikuma iesniedzēja SIA „Tasse Film” iesniegumu, ka, nesaņemot savlaicīgu atbalstošu lēmumu, šī projekta īstenošana Latvijā atcelta. Attiecīgi no 2020.gada līdzekļu atlikuma 655 641 *euro* tika pilnībā vai daļēji atbalstīti pieci atbilstoši iegūtajiem punktiem augstāk sarindotie projekti no rezerves saraksta, kas skatāmi 4.tabulā.

**4.tabula** „**Projekti, kuri atbalstīti no apropriācijas finansējuma”**

|  |  |  |  |  |  |
| --- | --- | --- | --- | --- | --- |
| **Iegūtais punktu vērtējums** | **Nosaukums (latviešu /angļu valodā)** | **Projekta iesniedzējs, Latvijas studija** | **Ārvalstu producents/Valsts** | **Latvijā plānotās attiecināmās izmaksas, *euro*** | **Pretendē uz līdzfinansējumu, *euro*** |
| 49 | **Zaudējums/ The Bereaved** | Film Angels Studio | Regner Grasten Filmproduction/ Dānija | **739 436** | **22 126** (pretendē uz kopējo līdzfinansējumu līdz 147 887*euro.* Daļēji jau atbalstīts ar 125 761 *euro*) |
| 46 | **Grāmata par visu/ The book of everything** | White Picture | Kaap Holland Film/ Nīderlande | **409 843** | **81 969** |
| 46 | **Kraukļa grava/ Raven's hollow** | Film Angels Studio | Rawen's Hollow/ Lielbritānija | **544 304** | **108 861** |
| 45 | **Avārijas izeja/ Emergency exit** | Tasse Film | Must See Entertainment/ Kipra | **1 950 559** | **390 112** |
| 44 | **Meitene no kapiem/ The Girl From Cemetery** | Studija Lokomotīve | DLS AS/ Norvēģija | **600 000** | **52 573**  (pretendē uz kopējo līdzfinansējumu līdz 120 000 *euro.* Papildus piešķirtajam pretendēt uz vēl 67 427 *euro*) |
| **KOPĀ** | | | | **4 244 142** | **655 641** |

Konkurss ir atvērts, jauni pieteikumi tiek iesniegti katru mēnesi un šobrīd, jūnija sākumā atlikušais iztrūkstošais finansējums 2021.gada janvārī, februārī un martā iesniegtajiem pietiekumiem ir 481 089 *euro*, projektu rezerves saraksts skatāms 5.tabulā.

**5.tabula** „**Rezerves saraksta gala versija”**

|  |  |  |  |  |  |  |
| --- | --- | --- | --- | --- | --- | --- |
| **Iegūtais punktu vērtējums** | **Nosaukums (latviešu /angļu valodā)** | **Projekta iesniedzējs, Latvijas studija** | **Ārvalstu producents/Valsts** | **Latvijā plānotās attiecināmās izmaksas, *euro*** | **Pretendē uz līdzfinansējumu, *euro*** | **Prognozētais** ar attiecināmajām izmaksām saistīto **nodokļu ieņēmumu palielinājums valsts budžetā** (ar tāmes pozīciju saistītie plānotie nodokļu maksājumi)**, summa *euro* un % no Latvijā plānotajām izmaksām** |
| 44 | **Meitene no kapiem/ The Girl From Cemetery** | Studija Lokomotīve | DLS AS/ Norvēģija | **600 000** | **67 427** (pretendē uz kopējo līdzfinansējumu līdz **120 000 *euro****.* No pieejamā finansējuma piešķirti 52 573*euro*) | **139 838 (23,31%)** |
| 55 | **Neredzamā cīņa/ The invisible fight** | White Picture | Homeless Bob Production/ Igaunija | **704 640** | **140 928** | **156 817 (22,25%)** |
| 49 | **Sulis** | Studija Lokomotīve | Storyline NOR AS/ Norvēģija | **1 000 000** | **200 000** | **233 734 (23,37%)** |
| 42 | **Svešinieks/ Alien 1975** | Tasse Film | Art Films Production/ Somija | **363 670** | **72 734** | **77 815**  **(21,40%)** |
| **KOPĀ** | | | | **2 668 310** | **481 089** | **608 204**  **(vidēji 22,58%)** |

Informatīvā ziņojuma 1., 2., 3. un 4.pielikumā pievienota detalizēta un ar aprēķiniem pamatota informācija „Rezerves sarakstā iekļauto projektu attiecināmās izmaksas un ar tām saistītie nodokļu maksājumi Latvijā paredzamajā līguma periodā”. Šo informāciju pēc Nacionālā kino centra lūguma sagatavojuši projektu iesniedzēji.

Konkurss ir atvērts un jauni projektu pieteikumi tiek iesniegti katru mēnesi. Jaunie projekti tiks sarindoti rezerves sarakstā atbilstoši kritērijiem.

Šobrīd ir zināms, ka, pateicoties Latvijas filmu veidotāju spējām un iespējām veiksmīgi strādāt arī Covid-19 infekcijas izplatības ierobežojumu apstākļos, ir palielinājusies ārvalstu filmu veidotāju interese par filmēšanas iespējām Latvijā un vēl vairāki projekti tiks iesniegti Konkursā jau tuvākajā laikā.

1. **Pamatojums papildu valsts budžeta līdzfinansējuma nepieciešamībai un prognozētais nodokļu ieņēmumu palielinājums**

Filmu nozari ir būtiski skāruši Covid-19 infekcijas izplatības apturēšanai noteiktie ierobežojumi, nozares uzņēmumu darbība ir ierobežota. Nozare sastopas ar ievērojamiem darbības apgrūtinājumiem gan starptautisko pārvietošanās ierobežojumu dēļ, gan izpildot epidemioloģiskās prasības.

Tādēļ valsts budžeta līdzfinansējums ārvalstu filmu uzņemšanai ir nozīmīgs atbalsts nozares uzņēmumu darbības nodrošināšanai.

Lai piesaistītu ārvalstu filmu veidotājus, valstis daudzviet pasaulē aizvien vairāk izmato vienu vai vairākus no fiskālo stimulu veidiem, piemēram, budžeta līdzfinansējumu *(cash rebates)*, nodokļu atlaides *(tax shelters)* vai nodokļu atmaksu *(tax credits)*.

Latvijā kopš 2013.gada Nacionālais kino centrs īsteno atbalsta programmu „Līdzfinansējums ārvalstu filmu uzņemšanai Latvijā” (turpmāk – Programma). Programma un tās regulējums savā laikā tika izveidots, Nacionālajam kino centram sadarbojoties ar Finanšu ministriju, Latvijas Kinoproducentu asociāciju un Latvijas filmu servisa producentu asociāciju. Programmas ietvaros ikgadēja atklāta konkursa kārtībā Nacionālais kino centrs piešķir finansējumu ārvalstu filmu uzņemšanai Latvijā. Nacionālā kino centra atbalsta veids ir budžeta līdzfinansējums jeb kā pieņemts apzīmēt starptautiski – *cash rebate*, kur līdzfinansējums tiek izteikts kā procents no filmas uzņemšanas izmaksām Latvijā reģistrētiem uzņēmumiem vai privātpersonām. Ja filmas uzņemšana atbilst noteiktiem kritērijiem, kas saistīti ar filmēšanas procesa lokalizāciju, vietējo filmu nozares profesionāļu nodarbināšanu u.c., Nacionālais kino centrs var līdzfinansēt līdz 20% no filmas ražošanas izmaksām, kas veiktas Latvijā. Ja projekta īstenošanas rezultātā tiek prognozēts nodokļu ieņēmumu palielinājums valsts budžetā virs 20% no līdzfinansējuma līgumā norādīto attiecināmo izdevumu kopsummas un projekta iesniedzējs projektā to ir pamatojis, tad līdzfinansējuma apmēru var palielināt līdz 30% no līdzfinansējuma līgumā norādīto attiecināmo izdevumu kopsummas atbilstoši prognozētajam nodokļu ieņēmumu palielinājumam valsts budžetā. Maksājumi tiek veikti, kad filmas veidošana ir noslēgusies un Nacionālais kino centrs ir izvērtējis izmaksu pamatotību.

Programmai ir ievērojams pienesums ārvalstu finansējuma jeb investīciju piesaistē Latvijai, piemēram, laika periodā no 2016.gada līdz 2020.gadam Nacionālais kino centrs ir līdzfinansējis 25 ārvalstu filmu projektu veidošanu Latvijā. Šo filmu veidotāji Latvijā ieguldīja 15 441 082 *euro*. Šiem projektiem izmaksāts līdzfinansējums 3 008 719 *euro* apmērā. Piemēram, 2017.gadā Nacionālā kino centra līdzfinansējuma konkursa ietvaros noslēgti septiņi līgumi par septiņām ārvalstu filmām, kas pilnībā vai daļēji veidotas Latvijā. Šo septiņu filmu projekti 2017.gadā piesaistīja 3,7 milj. *euro* investīcijas Latvijā. Nacionālā kino centra izmaksātais līdzfinansējums uz piesaistītajiem 3,7 milj. *euro* bija 748 059 *euro* (20%). Savukārt 2018.gadā tika noslēgti trīs līgumi par trīs filmām, kam izmaksāts līdzfinansējums 576 825 *euro* apmērā. Šie trīs projekti Latvijas ekonomikai piesaistījuši 3,2 milj. *euro*. 2019.gada valsts budžeta līdzfinansējuma konkursā ārvalstu filmu uzņemšanai Latvijā tika atbalstīta septiņu ārvalstu filmu uzņemšana Latvijā, projektiem izmaksāti kopsummā 679 903 *euro*. Šie projekti Latvijai piesaistījuši 3 412 609 *euro*.

Neskatoties uz Covid-19 infekcijas izplatības ierobežojumiem, arī 2020.gadā turpinājās ārvalstu filmu uzņemšana Latvijā. Covid-19 infekcijas izplatības ierobežošanai izveidoto ierobežojumu rezultātā tika īstenoti pieci projekti, jo vēl piecu sākotnēji atbalstīto projektu filmēšana Latvijā tika atcelta vai atlikta. Īstenotajiem filmu projektiem izmaksāts līdzfinansējums kopsummā 648 147 *euro*. Ieguldījums Latvijā – 3 206 853 *euro*.

Attiecībā uz Programmas ekonomisko ietekmi var izšķirt tiešās un netiešās ietekmes faktorus. Padziļināts pētījums par Programmas tiešo un netiešo ietekmi tika veikts 2018.gadā (skat. pētījumu Nacionālā kino centra tīmekļvietnē <http://nkc.gov.lv/wp-content/uploads/2019/12/NKC_Liidzfinanseejuma-ekonomiskaa-ietekme.pdf>). Pētījumā secināts, ka Programmas tiešā ietekme galvenokārt ir saistīta ar Latvijā veiktajām filmas uzņemšanas nodrošināšanas izmaksām, vizuālajiem, muzikālajiem u.c. filmas apstrādes pakalpojumiem, kā arī aktieru honorāriem. Latvijas ekonomikā ieplūdušais ārvalstu filmu veidotāju finansējums ir ievērojams ienākumu avots virknei Latvijas uzņēmumu un privātpersonu.

Vienlaikus pētījumā secināts, ka nodarbinātības izmaksas saskaņā ar 2018.gada datiem sastāda aptuveni 12% (415 000 *euro*) no kopā apgrozītajiem līdzekļiem filmu uzņemšanā. Pēc Nacionālā kino centra atskaitēs pieejamās informācijas uz darba un autoratlīdzības līgumu pamata projektu ieviesēji veica maksājumus nedaudz vairāk kā 100 tūkst. *euro* apmērā, ieturot arī iedzīvotāju ienākuma nodokļa (IIN) un valsts sociālās apdrošināšanas obligāto iemaksu (VSAOI) maksājumus 16 tūkst. *euro* apmērā, savukārt 315 tūkst. *euro* izmaksāts saimnieciskās darbības veicējiem, kas ietvēra pašnodarbinātos, mikronodokļa un patentmaksas maksātājus.

Pakalpojumu izmaksas saskaņā ar 2018.gada atskaišu datiem ir aptuveni 87% (2 828 000 *euro*) no kopā apgrozītajiem līdzekļiem filmu uzņemšanā, kas valsts budžetā veido pievienotās vērtības nodokļa (PVN) ieņēmumus līdz 490 810 *euro* apmērā. No izlietotā budžeta 46% veido ar kino nozari saistītu uzņēmumu pakalpojumi, 12% transporta pakalpojumi, 9% ēdināšanas un izmitināšanas pakalpojumi, 16% citu uzņēmumu pakalpojumi un preces.

Ņemot vērā 2018.gada datus, var secināt, ka kopējie nodokļu ieņēmumi sastāda ap 17% (darba spēka nodokļu un pievienotās vērtības nodokļa (PVN) ieņēmumi) no 2018.gadā ārvalstu producentu investētā 3 243 000 *euro* finansējuma, kas korelē ar Nacionālā kino centra izmaksāto līdzfinansējuma apmēru, kas arī veido ap 17% no kopējā piesaistītā un Latvijas ekonomikā ieplūdušā finansējuma ārvalstu filmu uzņemšanai.

Pamatojoties uz 2018.gada pētījumu, varētu prognozēt, ka šobrīd rezerves sarakstā esošie četri ārvalstu filmu projekti, kuru veidotāji Latvijā plāno ieguldīt 2 668 310 *euro*, potenciāli veidotu nodokļu ieņēmumus Latvijas valsts budžetā gandrīz 453 613 *euro* apmērā (2 668 310 *euro* x 17% = 453 613 *euro*), kas ir tuvu tam valsts līdzfinansējumam, uz ko šie projekti pretendē (481 089 *euro*). Paši filmu veidotāji un projektu iesniedzēji prognozē nodokļu ieņēmumu palielinājumu valsts budžetā (ar tāmes pozīciju saistītie plānotie nodokļu maksājumi) par 608 204 *euro*, kas ir vidēji 22,58% no Latvijā plānotajām izmaksām. Informatīvajā ziņojumā par pamatu tiek ņemta filmu veidotāju un projektu iesniedzēju prognoze par nodokļu ieņēmumu palielinājumu valsts budžetā.

Šādā veidā efektīvi tiktu veicināta nodarbinātība dažādos, arī ar filmu nozari tieši nesaistītos tautsaimniecības sektoros (piemēram, viesmīlība, ēdināšana, transporta pakalpojumi), vienlaikus stiprinot filmu nozares profesionāļu starptautisko konkurētspēju.

Kino nozares sniegtie pakalpojumi būtiski stimulē valsts ekonomikas attīstību un atpazīstamību. Šajā jomā Latvija ievērojami atpaliek no kaimiņvalstu piedāvājuma ārvalstu filmu producentiem. Latvijas kaimiņvalstis Lietuva un Igaunija ir attīstījušas starptautiski konkurētspējīgas līdzfinansējuma iespējas ārvalstu filmu uzņemšanai savās valstīs, nodrošinot šim mērķim apjomīgus finansiālos resursus. Piemēram, Lietuvā pēdējo piecu gadu laikā, pateicoties valsts līdzfinansējumam uzņemtas vairākas ārvalstu filmas un seriāli, starp kuriem ir pasaulslaveni seriāli „*Stranger Things*” (Netflix), „*Chernobyl*” (HBO) un „*War and Peace*” (BBC). Pēdējo divu seriālu filmēšanas ekonomiskais pienesums Lietuvai filmēšanas laikā sasniedzis ap 14 milj. *euro*. Arī Igaunijā nesen uzņemts apjomīgs Holivudas projekts – Kristofera Nolana filma „*Tenet*”, kuras ekonomiskais pienesums mērāms ap 16 milj. *euro*. Tas bijis iespējams, ieguldot attiecīgu Igaunijas valsts līdzfinansējuma apjomu.

1. Sabiedrības līdzdalība

Nepieciešamību palielināt finanšu līdzekļu apmēru ārvalstu filmu uzņemšanai Latvijā, stimulējot gan Latvijas ekonomikas, gan kino nozares un ar to saistīto pakalpojumu sniedzēju nodarbinātību, atbalsta Latvijas Filmu producentu asociācija, Latvijas Kinoproducentu asociācija, kā arī Filmu padome (jautājums apspriests un atbalsts izteikts Filmu padomes 2021.gada 23.marta sēdē).

1. **Nepieciešamie uzlabojumi normatīvajā regulējumā**

Šis ir pirmais Konkurss, kurš notiek saskaņā ar Ministru kabineta 2020.gada 11.augusta noteikumiem Nr.507 „Grozījumi Ministru kabineta 2013.gada 26.marta noteikumos Nr.163 „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā” (turpmāk – Grozījumi Ministru kabineta noteikumos Nr.163). Nacionālais kino centrs uz šo brīdi ir secinājis, ka pēc 2021.gada konkursa noslēgšanās, kad būtu pilna konkursa norises cikla informācija un secinājumi, būs nepieciešams veikt precizējumus un papildinājumus normatīvajā regulējumā, lai ar Grozījumiem Ministru kabineta noteikumos Nr.163 ieviestā projektu sarindošana Rezerves sarakstā notiktu lietderīgi un efektīvi gan attiecībā uz procesiem iestādē, gan projektu pieteicējiem, kā arī nosakot pieejamo valsts budžeta līdzfinansējuma apmēru.

1. **Secinājumi un turpmākā rīcība**

Filmu uzņemšana ir dinamisks process un projektu pieteicēju iespējas īstenot projektu ir saistītas ar vairākiem faktoriem, būtisks nosacījums iespējai īstenot projektu ir finansējuma piesaiste, kā arī šobrīd būtisks faktors ir epidemioloģiskā situācija pasaulē. Rezerves sarakstā iekļauto projektu īstenotājiem ir svarīgi pēc iespējas ātrāk noslēgt līdzfinansējumu līgumus, jo filmu uzņemšanai nozīmīga ir vasaras sezona. Gadījumā, ja nebūs savlaicīgi iespējams noslēgt līgumus par valsts budžeta līdzfinansējumu ārvalstu filmu uzņemšanai Latvijā, projekti var nenotikt vai to veidotāji var izlemt mainīt filmu uzņemšanas vietu, tādējādi ievērojami finanšu līdzekļi nenonāks Latvijas tautsaimniecībā.

Ņemot vērā minēto, informatīvajam ziņojumam pievienotais Ministru kabineta sēdes protokollēmuma projekts paredz uzdevumu Kultūras ministrijai sagatavot un kultūras ministram iesniegt noteiktā kārtībā izskatīšanai Ministru kabinetā rīkojuma projektu par 2021.gada apropriācijas palielināšanu 481 089 *euro* apmērā valsts budžeta līdzfinansējumam ārvalstu filmu uzņemšanai Latvijā.

Kultūras ministrs N.Puntulis

Vīza: Valsts sekretāre D.Vilsone

Erdmane 67358859

[Baiba.Erdmane@nkc.gov.lv](mailto:Baiba.Erdmane@nkc.gov.lv)